
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 11 mai 2010
PL.x.205/2010


AVIZ

asupra proiectului de Lege pentru aprobarea Ordonanţei Guvernului nr.4/2010 privind instituirea Infrastructurii naţionale pentru informaţii  spaţiale în România
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei Guvernului nr.4/2010 privind instituirea Infrastructurii naţionale pentru informaţii  spaţiale în România,  trimis cu adresa nr. PL.x.205 din 26 aprilie 2010, înregistrat cu nr.31/352 din 27 aprilie 2010. 

Proiectul de lege a fost adoptat de Senat în şedinţa din 21 aprilie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.

Proiectul de lege are ca obiect de reglementare instituirea Infrastructurii pentru Informaţii Spaţiale în România, în contextul îndeplinirii obligaţiilor care revin României, obligaţii ce rezidă din calitatea sa de stat membru al Uniunii Europene începând cu data de 1 ianuarie 2007.
Proiectul de ordonanţă a fost elaborat în baza art.108 din Constituţia României, republicată şi al art.1 pct. V din Legea nr.9/2010 privind abilitarea Guvernului de a emite ordonanţe.
Din punct de vedere al dreptului comunitar, demersul normativ cade sub incidenţa reglementărilor europene statuate la nivelul Uniunii Europene subsumate atât Politicii europene în domeniul protecţiei mediului înconjurător, cât şi Politicii în domeniul industriei şi pieţei interne din cadrul segmentului legislaţiei europene – Armonizarea legislaţiei/Alte sectoare de armonizare a legislaţiilor, dar şi a altui sector important, şi anume Ştiinţă, informare, educaţie şi cultură/Diseminarea informaţiilor.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut proiectul de lege în şedinţa din 11 mai 2010.

Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri al Consiliului Legislativ, aviz cu nr.51 din 21 ianuarie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de Lege pentru aprobarea Ordonanţei Guvernului nr.4/2010 privind instituirea Infrastructurii naţionale pentru informaţii  spaţiale în România .

În raport de obiectul şi conţinutul reglementării, proiectul de lege face parte din categoria legilor ordinare.

                      
      PREŞEDINTE,                          
 

 SECRETAR,

                                Daniel Buda                               
      Gabriel Andronache

Consultant,

Denisa Popdan

